Ես երբեք չեմ էլ փորձել հասկանալ Քո մասնագիտության` ինձ խորթ ու խրթին լաբիրինթոսները` ծրագրավորման ավտոմատացում և նոր տեխնոլոգիաներ, կրիչների մոդելավորում ու թեստավորում և այլն: Քո բնագավառն ինձ համար անհասանելի էր ու բարդ, ինչպես չինարենը: Եվ եթե Քո` ծրագրավորումն ավտոմատացնող մաթեմատիկական ուղեղի ու մտքի կրիչների հետ այդպես տաքուկ ու հարմարավետ, այդպես հաշտ ու համերաշխ չապրեին արվեստագետի խորազգաց սիրտն ու հոգին, հույզն ու ներշնչանքը, ապա ես այդպես էլ անհաղորդ պիտի մնայի Քո հոգևոր հարստությանը` համարելով, որ մաթեմատիկոսի հետ, թող որ «կիրառականե բառի դարձյալ անհասկանալի համադրությամբ, հնարավոր է միայն գործնական հարաբերություն հաստատել և ոչ թե ջերմ բարեկամություն: Մտովի չափելով մեր մոտ 40 տարվա վաղեմութ յուն ունեցող ընկերության խորությունն ու բարձրությունը` ես հավատում եմ Էքզյուպերիի Փոքրիկ իշխանին. նա ասում էր, որ հոգևոր կապերն ամենաամուրն են: Ես հպարտ եմ, որ մեր ընկերությունն ամրացել ու իմաստնացել է հոգևոր կապերով, ու ես վայելել եմ Քեզ նման նվիրական ընկեր ունենալու բախտը: Առանց Քեզ միապաղաղ ու անփայլ կլիներ իմ ընկերական մեծադիր խճանկարի գունագեղությունը: Դու` Քո փոթորկուն կյանքի շքեղ հրավառությամբ, այդ խճանկարի ամենաշողշողուն ու պայծառ լույսն ես դարձել: